गद्दाफी सशर्त पद से हटने को तैयार : रिपोर्ट  
लीबियाई नेता मुअम्मर गद्दाफी सत्ता से हटने को तैयार हैं, बशर्ते उन्हें सुरक्षा की गारंटी दी जाए। रूस के एक अखबार ने यह जानकारी दी है।
लीबियाई नेता मुअम्मर गद्दाफी सत्ता से हटने को तैयार हैं, बशर्ते उन्हें सुरक्षा की गारंटी दी जाए। रूस के अखबार कोमेरसेंट बिजनैस ने एक अनाम वरिष्ठ रूसी अधिकारी के हवाले से यह जानकारी दी।  नाटो प्रमुख एंडर्स फोह रासमुसेन ने सोमवार को ही राष्ट्रपति दमित्रि मेदवेदेव के साथ रूस में लीबिया के मामले पर चर्चा की थी। अधिकारी ने कहा, कर्नल संकेत दे रहे हैं कि वह सुरक्षा गारंटी दिए जाने पर सत्ता से हटने को तैयार हैं।  रूसी स्रोत के अनुसार यह भी लगता है कि फ्रांस गद्दाफी के परिजनों के खातों पर लगी सील को हटाने तथा हेग स्थित अंतरराष्ट्रीय अपराध अदालत में मुकदमा टालने में मदद करने को भी तैयार है। नाटो प्रमुख और मास्को के बीच सोमवार को काला सागर स्थित पर्यटन स्थल सोची में हुई बातचीत में काफी तकरार हुई थी।  नाटो ने कहा कि तत्काल युद्धविराम संबंधी मास्को की अपील पर तभी विचार हो, जब त्रिपोली सरकार ठोस आश्वासन दे। बताया जाता है कि इस बातचीत में कोई प्रगति नहीं हुई।